Αποσκοπεί στην εξάλειψη της ανάγκης δημοσίευσης χωριστών ετήσιων λογαριασμών από τα υποκαταστήματα ξένων τραπεζών και άλλων χρηματοπιστωτικών οργανισμών που εδρεύουν σε μια άλλη χώρα (εντός ή εκτός ΕΕ). Η οδηγία εφαρμόζεται σε όλα τα υποκαταστήματα τραπεζών και άλλων χρηματοπιστωτικών οργανισμών της ΕΕ, η έδρα των οποίων βρίσκεται εκτός της χώρας της ΕΕ στην οποία ιδρύθηκε το υποκατάστημα. Η οδηγία εξαλείφει την ανάγκη δημοσίευσης χωριστών λογαριασμών υποκαταστημάτων. Τα έγγραφα που πρέπει να δημοσιεύονται από τα υποκαταστήματα πιστωτικών ιδρυμάτων και χρηματοπιστωτικών οργανισμών με έδρα μια άλλη χώρα της ΕΕ περιλαμβάνουν τους ετήσιους λογαριασμούς, τους ενοποιημένους λογαριασμούς, την ετήσια έκθεση κ.λπ.. Αυτά πρέπει να δημοσιεύονται και να ελέγχονται, όπως επιβάλλει η νομοθεσία της χώρας της ΕΕ στην οποία βρίσκεται η έδρα. Μέχρι να επιτευχθεί περαιτέρω συντονισμός, οι χώρες της ΕΕ μπορεί να ζητούν από τα υποκαταστήματα τη δημοσίευση συμπληρωματικών πληροφοριών, όπως εσόδων και δαπανών, καθώς και των συνολικών απαιτήσεων και υποχρεώσεων του υποκαταστήματος. Τα έγγραφα που πρέπει να δημοσιεύονται από τα υποκαταστήματα πιστωτικών ιδρυμάτων και χρηματοπιστωτικών οργανισμών με έδρα μια τρίτη χώρα είναι τα ίδια με αυτά των υποκαταστημάτων που εδρεύουν σε μια χώρα της ΕΕ. Πρέπει να δημοσιεύονται και να ελέγχονται, όπως επιβάλλει η νομοθεσία της τρίτης χώρας. Ωστόσο, εάν οι εν λόγω κανόνες δεν ανταποκρίνονται στις λογιστικές υποχρεώσεις που ισχύουν στην ΕΕ, οι χώρες της ΕΕ μπορεί να ζητήσουν από τα υποκαταστήματα τη δημοσίευση ετήσιων λογαριασμών σχετικά με τις δραστηριότητές τους. Οι χώρες της ΕΕ μπορεί να ζητήσουν τη δημοσίευση πιστοποιημένων μεταφράσεων των εγγράφων στην επίσημη γλώσσα τους.